Friedebert Tuglase nimelise Ahja Kooli hoolekogu koosoleku protokoll

15.12.2021 **nr 3**

Virtuaalne koosolek algas kell 17.30, lõppes kell 18.40

Koosolekut juhatas Kaidi Rämman.

Protokollis Tiia Tenno.

Koosolekust võtsid osa: Janely Trahv, Ulvi Kade, Kaidi Rämman, Marite Havakats,

Toivo Narusbek, Rainis Kade, Pirjo Pall, Tiia Tenno.

Hilines: Pille Haavakats.

Puudus: Kristi Peedo.

Päevakord:

1. Hoolekogu esimehe ja aseesimehe ning protokollija valimine.
2. Ülevaade esimesest trimestrist (õppeedukus jms)
3. Koroona-piirangud koolis (ülevaade testimistest jms)
4. Jõuluürituste korraldamine
5. Muud jooksvad küsimused
6. Hoolekogu järgmise korralise koosoleku toimumise aeg.

Hoolekogu esimehe ja aseesimehe ning protokollija valimine.

Ettepanek: valida protokollijaks Tiia Tenno.

**Otsus** vastu võetud ühehäälselt.

Ettepanek: valida hoolekogu esimeheks Kaidi Rämman.

**Otsus** vastu võetud ühehäälselt.

Ettepanek: valida hoolekogu aseesimeheks Janely Trahv.

**Otsus** vastu võetud ühehäälselt.

Ülevaade esimesest trimestrist (õppeedukus jms)

Direktor Pirjo Pall andis lühiülevaate õppeedukusest I trimestril. Kooli nimekirjas on hetkel 51 õpilast. Hindele „5“ (käitumine eeskujulik) õpib 3 õpilast, hinnetele „4-5“ (käitumine eeskujulik või hea) õpib 16 õpilast.

Puudumiste tõttu jäi I trimestril mõnes aines hindamata 13 õpilast, nendele anti võimalus likvideerida võlgnevused kuni 4 nädala jooksul.

Mitterahuldav käitumishinne pandi kuuele õpilasele, eelkõige põhjuseta puudumiste pärast.

Direkor oli mures õpilaste õppeedukuse pärast. Miks õpilased ei võta vastutust oma õppimise eest?

K.Rämman avaldas arvamust, et õpilaste õpiharjumusi palju on mõjutanud distantsõppe periood, sh isolatsioonis olemised.

Koroona-piirangud koolis (ülevaade testimistest jms)

Direktor selgitas, et hetkel on soovitus testida vaid vaktsineerimata ja haigust läbipõdemata õpilasi ja seda kool ka teeb. Testitakse esmaspäeva hommikuti. Planeerime nii, et jaanuaris vaheajalt kooli tulles saame kogu koolipere testida 2 korda nädalas. Koolid on palunud selleks Põlva haridusosakonnal teste juurde osta.

Maski kandmisega jätkatakse vähemalt selle kalendriaasta lõpuni, edasine sõltub tekkinud olukorrast. Kool jagab iga päev õpilastele ühekordseid maske, võib kanda ka isiklikku maski.

Jõuluürituste korraldamine

Direktor rääkis aasta lõppu kavandatud jõuluüritustest. Kahjuks ei ole külalised koolimajja lubatud, seetõttu ei saa sellel aastal kutsuda vanemaid osalema.

20.detsembril toimub traditsiooniline jõululaat.

21.detsembril korraldab kool järjekordse ürituse sarjast Mõ-Su-Li. Seekord toimuvad tervishoiuga seotud töötoad. Sellel päeval saab toimuma ka pidulik jõululõuna söömine.

22.detsembril on jõulupeo asemel koolipere väljasõit Ahunapallu, kus koos kelgukoertega viiakse läbi matk. Lisaks sisustatakse õpilaste aeg erinevate tegevustega, sündmuse läbiviimisesse panustavad lisaks vastuvõtjatele kõik kooli huviringid ja nende juhendajad.

Direktor tänas kooli kaunistavate kuuskede eest Kristiina Tare ja Loidi Istanduse lahkeid inimesi.

Jooksvad teemad ja küsimused.

\*T.Tenno rääkis kooli soovist kehtestada puudumistõendite esitamisele täiendavad tingimused. Nimelt sagenevad need juhtumid, kus lapsevanem esitab oma lapse puudumistõendi mitmeid päevi hiljem, ka nädalaid hiljem. Seetõttu soovime kodukorras olevaid puudumistest teavitamise punkte täiendada tähtaegadega- millal võiks olla kool teadlik õpilase puudumisest? Hoolekogu liikmed olid nõus, et lapsevanem annab puudumisest teada vähemalt puudumise päeva lõunaks.

Kokkulepe: kool sõnastab kodukorra muudatusettepanekud ja saadab kooskõlastusele õppenõukogule, hoolekohule ja õpilasesindusele.

\*Direktor andis teada, et õpilased poolt on tulnud algatus teha Ahjale rularamp. Direktor lisas sellele omapoolse ettepaneku teha lisaks madal seiklusrada. Ettepanekud on esitatud Põlva volikogule.

\*Lapsevanem K.Rämman tundis huvi, kas 2.klassile tuleb ujumine? 3.klassil said ujumistunnid läbi. Direktor vastas, et 2.klassi ujumistunnid tulevad uue kalendriaasta alguses.

\*Direktor rääkis koolis toimuvatest mõttetalgutest teemal „Mida saaks ära teha, et koolis oleks parem olla?“. Ajurünnakut viiakse läbi 5.-9.klassi õpilastega. Kool omalt poolt püüab mõistlike mõtete elluviimiseks lahendusi leida.

Hoolekogu järgmise korralise koosoleku toimumise aeg.

Ettepanek: tulla kokku jaanuaris, siis ühe teemana tegeleme hoolekogu tööplaani koostamisega.

Otsus: järgmine koosolek toimub 20.01.2022 kell 17.30. Kas koolimajas või veebis- selle täpsustame hiljem, arvestades kehtivaid piiranguid ja soovitusi.

Koosoleku juhataja Kaidi Rämman Protokollija Tiia Tenno

*/allkirjastatud digitaalselt/ /allkirjastatud digitaalselt/*